| **Sundhed og Omsorg**Aarhus Kommune |
| --- |
| **Sundhed og Omsorg**Rådhuset, Rådhuspladsen 28000 Aarhus CTelefon: 89 40 20 00Direkte e-mail:[post@mso.aarhus.dk](file:///C%3A%5CUsers%5Cazmdm94%5CAppData%5CLocal%5CMicrosoft%5CWindows%5CINetCache%5CContent.Outlook%5CHAVV5OCO%5Cpost%40mso.aarhus.dk)www.aarhus.dk |

**Retningslinjer for kørsel med Sundhed og Omsorgs busser**

I Sundhed og Omsorg har vi en række busser, som er tilknyttet vores folkehuse og/eller plejehjem. Busserne er en vigtig hjælp for os i vores ønske om at skabe værdi for borgerne – fx når vi med busserne kører borgere til aktiviteter i folkehusene eller på ture ud for at opleve verden.

**Hvem og hvad kan busserne benyttes til?**

Ifølge gældende lovgivning må busserne anvendes til befordring af:

* borgere, der bor i plejehjem og ældreboliger
* borgere, der er visiteret til træning eller aflastning i folkehuse.
* borgere, der har behov for kørsel for at kunne deltage i åbne sundhedsfremmende og forebyggende aktiviteter i Folkehuset (visiteres af frivilligkonsulent/forebyggelseskonsulent).
* ansatte og frivillige på køreture med visiterede borgere.

Det er desuden tilladt at benytte bussen til kørsel, der er i institutionens interesse, dette kunne for eksempel være medarbejderes benyttelse af bussen til indkøb, uddannelsesaktiviteter eller bortkørsel af affald.

Ovenstående gælder både for busser hvor der ikke er og hvor der er betalt registreringsafgift.

Det er ikke tilladt at udlåne bussen til pårørende til privat brug.

**Særligt om kørsel i udlandet**

Ved kørsel over grænsen til Tyskland gælder særlige regler, se bilag 1. Det skal bemærkes, at det ifølge Færdselsstyrelsens retningslinjer for international buskørsel, kræves, at føreren er ansat ved det plejehjem/folkehus, der fremgår af registreringsattesten og at der medbringes en gul attest.

**Udlån af busser til foreninger og fællesskaber**

Udlån af Sundhed og Omsorgs busser til klubber, foreninger mv. er tilladt pr. 1. august 2018, som følge af ændring i lovgivningen.

Retningslinjen for udlån til foreninger, klubber, fællesskaber mm. er beskrevet i bilag 2, som findes nederst i dette dokument.

**Toldattest/tilladelse:**

Hvis bussen er fritaget for registreringsafgift, skal bussens toldattest **altid** medbringes under kørsel.

**Logbog:**

Der **skal** føres logbog over alle kørte ture. Logbogen skal indeholde dato, kilometertal, navn på chauffør og turens mål/formål.

**Handicapskilt:**

Ifølge lovgivning skal handicapskilte knyttes op på registreringsnummeret på den enkelte bus og være tilknyttet det folkehus eller plejehjem, som bussen hører til.

Ansøgningsskemaet til handicapskilt for busser findes her:

[Ansøgningsskema til handicapparkeringskort for bosteder og institutioner.docx (live.com)](https://view.officeapps.live.com/op/view.aspx?src=https%3A%2F%2Fhandicap.dk%2Fsites%2Fhandicap.dk%2Ffiles%2Fmedia%2Fdocument%2FAns%25C3%25B8gningsskema%2520til%2520handicapparkeringskort%2520for%2520bosteder%2520og%2520institutioner.docx&wdOrigin=BROWSELINK)

**Chauffører:**

Frivillige chauffører skal udfylde en chaufførerklæring.

Ansatte underskriver en kørekortserklæring ved ansættelsen.

Chaufførerklæringen skal fornys 1 gang årligt.

Det anbefales, at frivillige chauffører derudover får tilbudt et førstehjælpskursus.

Alle chauffører – både frivillige og ansatte – skal instrueres i brug af bussen – enten ved en pedel eller ved en erfaren frivillig chauffør.

Hvis der køres med kørestole, **skal** chaufføren være instrueret i at fastspænde disse.

Der er ikke krav om erhvervskørekort for at ansatte må køre busserne.

Chaufføren er forpligtet til at overholde færdselsloven og betaler derfor selv evt. fart- eller p-bøder.

**Forsikring:**

Ansatte er omfattet af arbejdsskadeforsikringen mens frivillige er omfattet af førerulykkesforsikringen.

**Falck:**

Der er Falck-abonnement på busserne. Abonnementsnr. 00751000.

**Advarselstrekant og gule veste:**

Der skal være en advarselstrekant og gule sikkerhedsveste til alle i hver bus.

**Takster:**

Betaling for brug af bussen er fastsat af Sundhed og Omsorg til at følge billetpriserne hos Midttrafik ([Priser (midttrafik.dk)](https://www.midttrafik.dk/billetter-og-priser/priser/)).

Betalingen dækker godtgørelse af udgifter forbundet med kørslen, som for eksempel udgifter til brændstof og olie.

Der skal betales for alle ture, på nær når der er tale om kørsel med borgere i forbindelse med visiterede ydelser eller når der er tale om kørsel i institutionens interesse (jf. tidligere).

Taksten for 1 klip er 18,- kr. Der betales for 1 klip for turen ud og 1 klip for turen hjem, uanset om man har udstigning undervejs.

0 – 100 km: 2 klip

101 – 200 km: 4 klip

200 – 300 km: 6 klip

Over 300 km: 2,- kr. pr. km (for hele bussen)

Klippekort købes i cafeerne i folkehusene. Der kan købes 10-turs og 4-turs klippekort.

**Booking af bussen**

Busserne kan kun anvendes, såfremt de er booket.

**Oprydning og renholdelse af busserne**

Brugerne af busserne har et fælles ansvar for, at busserne holdes pæne og rene og at de altid rengøres efter brug.

Såfremt dette ikke sker, kan brugere af bussen blive pålagt at betale for den nødvendige rengøring af bussen. Opleves det, at brugere af bussen gentagne gange efterlader bussen beskidt, kan de få karantæne fra at benytte bussen i en periode.

**Bilag 1: Brug af Sundhed og Omsorgs busser til ture over grænsen til Tyskland**

Biler i Tyskland skal være forsynet med vinterdæk, når der er sne, snesjap, frost eller is på vejene. Dækkene skal være vinterdæk mærket med M+S og et snefnugssymbol eller være helårsdæk mærket M+S.

Der skal desuden forefindes advarselstrekant og sikkerhedsveste til fører samt alle passagerer.

Reservedunk er der ikke krav om, men man får en bøde hvis man løber tør for benzin på motorvejen.

Medarbejdere skal være omfattet af en rejseforsikring. Betingelser vedrørende rejseforsikring kan findes på Aarhus Kommunes intraside:

<https://aarhus.katalog.truetrade.dk/ttc/contractView.seam?consid=CM17386&backUrl=/cc/contractList.xhtml>

Eftersom Aarhus Kommune er selvforsikrede på kasko, er vi ikke berettiget til det røde forsikringskort, som gælder assistance i udlandet [www.sos.eu/da/roedt-kort](http://www.sos.eu/da/roedt-kort).

Mange tyske byer har en miljøzone, som kræver at bilen har et miljømærke for at køre ind til centrum. Læs mere på [www.fdm.dk](http://www.fdm.dk)

**Bilag 2: Rammer for udlån af busser i Sundhed og Omsorg**

Beskrivelse af rammer for udlån af busser ejet af Sundhed og Omsorg, Aarhus Kommune til frivillige foreninger og fællesskaber.

**Afgrænsning af målgruppe og busser**

Sundhed og Omsorgs busser kan udlånes til foreninger og fællesskaber, som har en tilknytning til vores folkehuse og plejehjem, og dermed bidrager til at skabe en værdi i husene og/eller for vores borgere.

Det vil sige foreninger og fællesskaber, der laver aktiviteter for Sundhed og Omsorgs målgruppe, eksempelvis borgere i plejeboliger, ældreboliger eller eget hjem, der modtager personlig pleje eller praktisk hjælp. Og det vil sige foreninger og fællesskaber, der er brugere af vores folkehuse og som derved samarbejder med Sundhed og Omsorg. Den ansvarlige for udlån af bussen det enkelte sted afgør, hvorvidt en forening har relevant tilhørsforhold til Sundhed og Omsorg.

Sundhed og Omsorg har fortrinsret til brug af busserne og der tages forbehold for, at busserne kan være afsat til brug af Sundhed og Omsorg. Bussernes ledighed kan derfor ikke garanteres.

Udlånsordningen omfatter alene Sundhed og Omsorgs busser med plads til 9 personer inklusive chauffør, altså 9 personer i alt. Det gælder også busser, hvor sæder er taget ud for at gøre plads til en eller flere kørestole. Udlånsordningen gælder også busser, der er afgiftsfritaget.

**Køreturens formål og længde**

Foreningens eller fællesskabets formål med lån af bussen skal være rettet mod foreningens eller fællesskabets medlemmer. Det vil sige, at busserne kun må udlånes, hvis det er til gavn for medlemmer. Det kan fx være kørsel af en forenings medlemmer til en bestemt aktivitet.

Der er ingen begrænsninger i forhold til den kørte afstand under udlån af bussen. Bussen må dog ikke forlade Danmark. Busserne må udlånes i op til 24 timer. Det nærmere aftales i forbindelse med selve udlånet.

**Betaling for lån af busser**

Udlån af busser sker vederlagsfrit. Låner af bussen skal dække udgifter forbundet med kørslen, som fx udgifter til brændstof og olie. Foruden betaling for brændstof opkræves der derfor ingen betaling for udlån af busserne.

Låner af bussen er ansvarlig for at aflevere bussen med samme mængde brændstof som ved start på udlån.

**Lån af busserne**

Ansvaret for udlån af busserne er placeret hos én overordnet busansvarlig. Vedkommende skal sikre, at der vil være en medarbejder eller frivillig til stede til koordinering af udlån og aflevering.

Ved aftale om udlån skal oplyses navn på chauffør. Og ved selve udlånet skal chauffør forevise kørekort.

**Forsikringsvilkår og ansvar ved brug af bussen**

Alle busser er forsikret med Ansvar via Protector Forsikring og Kasko via Forsikringsfonden (den interne forsikringsordning i Aarhus Kommune). Medarbejdere er forsikret via arbejdsskadeforsikringen og frivillige er forsikret via ansvarsforsikringen.

Der er tegnet en førerulykkesforsikring i Forsikringsfonden. Forsikringen dækker hvad end det er Aarhus Kommunes medarbejdere eller andre (fx frivillige) der kører.

Chaufføren er ansvarlig for overholdelse af færdselsloven – eventuelle omkostninger ved brud herpå betales fuldt ud af chauffør.

Låner af bussen har ansvaret for, at bussen efterlades i samme stand som ved start på udlån.

Chaufføren er ansvarlig for at meddele eventuelle driftsproblemer til den busansvarlige, f.eks. manglende lygtepærer osv.

Chaufføren er ansvarlig for at melde vognskade på køretøjet eller på modpart til den busansvarlige – dette skal ske for at sikre hurtig og korrekt skadesanmeldelse.

**Introduktion:**

Den busansvarlige har ansvaret for at sikre, at der gennemføres introduktion til brug af bussen. Introduktionen omfatter:

* Fremvisning af gyldigt kørekort og underskrivning af låneaftale
* Betjening af bussen
* Information om procedure ved hhv. havarering og skader – herunder information om værksted, skadesanmeldelse mv.
* Eventuelt en prøvekøretur
* Udlevering af nøgle

Chauffør attesterer via ’Aftale om udlån af busser i Sundhed og Omsorg’, at introduktion er gennemført og forstået.

**Busmappe, handicapskilt:**

Busmappe er placeret i bussen og indeholder bl.a. vigtige telefonnumre og kopi af registreringsattest. Busmappen holdes ajour af busansvarlig. Mappen medbringes altid på køreture.

Alle Sundhed og Omsorgs busser har eget handicapskilt, der er knyttet op på det folkehus eller plejehjem, som bussen hører til.

**Falck, advarselstrekant og gule veste:**

Der er falck-kasser i hvert køretøj. Den busansvarlige er ansvarlig for, at falck-kassernes indhold er opdateret. Hvis der skal fyldes op i falck-kassen, kontaktes den busansvarlige. Der er Falck-abonnement på bussen (nummer fremgår af seddel i busmappen).

Der skal være 1 advarselstrekant og gule sikkerhedsveste til hver person i bussen.